དྲང་བདེན་སྙིང་སྟོབས།
རྩོམ་ལ་འཇུག་དོན། དོན་རྐྱེན། ཉིན་ཞིག་ཁོ་བོས་སྨྱུ་གུ་དང་འབྲི་ཤོག་ལག་ཏུ་བཟུང་ནས་བསམ་གཞིག་ གི་སྐོར་ཡིག་ངོར་འདེབས་བཞིན་པའི་སྐབས་སུ། གྲོགས་པོ་ཞིག་ངའི་ སར་ཡོངས་ནས། སྙིང་རྗེ་རྗེ་དང་། ཤ་ཚ་ཚའི་ཚུལ་དུ་“ཁྱོད་ཀྱིས་རྟག་ ཏུ་སྨྱུ་གུ་དང་། ཤོག་བུ་ཞིག་བཟུང་ནས་གཅིག་འབྲི་གི་འདུག་མོད། ཡིན་ནའང་དེས་གོ་ཅི་ཡང་ཆོད་ཀྱི་མ་རེད། དེ་བས་རང་གི་ལག་ཤེས་ ལ་བརྟེན་ནས་བྱ་བ་ཞིག་གམ། ཡང་ན་གོ་གནས་ཞིག་ལག་ཏུ་རེག་ཐབས་ བྱས་ན་མི་དགའ་འམ“ཟེར། བདག་གིས་འདི་སྙམ་དུ་སེམས། ང་ཚོའི་ ཤ་ཐང་ཆད་ཆད་དང་། འབད་འབུངས་སྣ་ཚོགས་ཀྱིས་མི་ཚེ་ལྕགས་ སྨྱུག་དང་ལྷན་དུ་རྫོགས་པའི་བར་དུ་རྩོམ་ལ་འཇུག་པའི་དམིགས་ཡུལ་ནི། མིའི་འཚོ་གནས་བདེ་སྐྱིད་ལྡན་པ་ཞིག་ཡོངས་ཕྱིར་དང་། མི་བུའི་རང་ དབང་གི་ཆེད་དུ་མ་ཡིན་ནམ། དེ་ལས་གཞན་དུ་རྩོམ་འབྲི་བའི་ངལ་ བ་ལྷུར་ལེན་མཁན་ཞིག་ཡོད་ན་ནི། རང་གི་མཚན་སྙན་དང་། ཐོབ་ དངུལ་གྱིས་ཟིན་པ་ཞིག་ཡིན་ངེས་ལ། དེ་ནི་འགན་འཁྲི་མེད་པའི་ལྦུ་ སིབ་རྩོམ་རིག་རེད་འདོད་ཅིང་ཁོ་བོ་ནམ་ཡང་དེའི་ལམ་དུ་གོལ་མི་ སྲིད་སྙམ། ཡིན་ནའང་གོང་གི་གྲོགས་པོ་དེས་སྐད་ཆར་གནས་ལུགས་ མི་འདུག་ཀྱང་། ལྷག་བསམ་རྣམ་དག་གི་སྐད་ཆ་ཡིན་ཚོད་འདུག་པས་ ཚིག་ལན་གང་ཡང་མ་བཏབ། འཕྲོས་བཤད། གོང་གི་དོན་རྐྱེན་དེ་ལས་དེ་རིང་ཅུང་ཟད་འཕྲོས་ཏེ་བཤད་ན། དཔྱོད་ ཤེས་དང་། དགག་སྒྲུབ། བླང་དོར། བདེན་དོན་གྱིས་ཟིན་པའི་རྩོམ་ནི་ མིའི་འཚོ་གནས་ཁོར་ཡུག་བདེ་སྐྱིད་ལྡན་པའི་ལམ་དུ་གོམ་ཁ་བསྒྱུར་བའི་ ཕྱིར་དང་། མིའི་རང་དབང་གི་ཐོབ་ཐང་རྩོད་ལེན་བྱེད་པའི་ཕྱིར་དུ་ རང་རང་གི་ལྟ་ཚུལ་བརྗོད་པ་ཡིན་ཞིང་། འགན་འཁྲི་ཡི་འདུ་ཤེས་ ལྡན་པས་བསམ་པ་ཡར་སེམས་དང་། ལྷག་བསམ་རྣམ་དག་གིས་གྲོས་ སུ་བགྲོ་བ་གལ་ཆེན་ཡིན་པར་མཐོང་ནས་འབད་འབུངས་བྱེད་བཞིན་ ཡོད་པ་ལས། དོན་མེད་རྣམ་པར་གཡེང་བས་ཉི་མ་འགྲོ་ཐབས་བྱེད་པ་ ག་ལ་ཡིན། དགེ་ཆོས་ཀྱིས།“མཐོ་རིས་ཐར་པའི་དངོས་རྒྱུ་མི་བྱེད་ཀྱང་། ། གསེར་དང་དངུལ་གྱི་འདུ་སྒོ་མི་ཡོང་བའི། །བར་མ་དོ་རུ་གནས་པའི་ གནད་འདི་དག །ཀུན་གྱི་བོར་ཀྱང་ཁོ་བོའི་ཞིབ་ཏུ་དཔྱད་“ཅེས་གསུངས་ པ་བཞིན་འགའ་ཞིག་གིས་ཇི་ནར་བོར་ཞིང་། དོན་མེད་དུ་མཐོང་ཡང་ ཁོ་བོས་ཞིབ་ཏུ་འབད་པས་བརྩོན་བཞིན་ཡོད་པར་རློམ་གྱིན་ཡོད། རྩོམ་ལ་འཇུག་པའི་མི་བུ་སུ་ཞིག་ཡིན་ཡང་བདེ་སྐྱིད་དང་རང་དབང་གི་ཆེད་ དུ་ཡིན་དགོས་པ་ལས། རང་ཁོ་ནའི་ཁེ་ཕན་དང་། མཚན་སྙན་གྱི་དོན་ དུ་ཡིན་ན་གཏན་ནས་མི་འགྲིག དེ་བས་ང་ཚོའི་འཚོ་གནས་བདེ་སྐྱིད་ ལྡན་པ་ཞིག་བསྐྲུན་པའི་ཆེད་དུ་རྩོམ་ལ་འཇུག་ཅིང་། མི་བུ་བྱེ་བྲག་རེ་ རེ་ནས་རང་དབང་གི་ཐོབ་ཐང་ལྡན་པ་ཞིག་ཡར་ལ་སློང་བའི་ཆེད་དུ་ རྩོམ་ལ་འཇུག་པར་བྱའོ།། ཕན་ཚུན་གཅིག་གིས་གཅིག་ལ་ལྟ་ཚུལ་དང་། བློ་གཟུ་བོར་མི་གནས་པར་ གུ་དོགས་པོས། སྨོད་ཚིག་དང་། དམའ་འབེབས་བྱེད་མི་རིག་ལ། ལྟ་ བ་མཉམ་གནས་དང་། དཀྱེལ་ཡང་གི་བསམ་བློའི། མ་འོངས་ང་ཚོའི་ འཚོ་གནས་ལེགས་ལམ་དུ་བསྒྱུར་བའི་ཐབས་ལ་བསམ་བློ་དང་ལྟ་ཚུལ་སྣ་ཚོགས་ཀྱིས་བགྲོ་གླེང་བྱེད་པར་འོས་སོ།། སྒེར་གཅོད་ཀྱི་རྩོམ་ལ་འཇུག་མཁན་ནི་རང་ཉིད་ཁོ་ནའི་གོ་ཐོབ་དང་། རྒྱུ་ནོར། མཚན་སྙན་འབའ་ཞིག་གི་ཆེད་དུ་བརྩོན་པ་ཞིག་ཡིན་ཕྱིར། གདོལ་སྤྱོད་ཀྱི་ལག་ལེན་ལག་ཏུ་སྟར་མཁན་ཞིག་ཡིན་པས་མི་སེར་གྱི་བདེ་སྡུག་དང་། དཀའ་ངལ་ལ་བསམ་ནས་དྲང་བདེན་གྱི་གཏམ་་་་ སྨྲས་པའི་རྩོམ་ཡིག་ཅིག་གཞི་ནས་མེད། རྨོངས་དད་དང་དག་སྣང་ གིས་རྩོམ་ལ་འཇུག་མཁན་དག་ནི་བདེན་རྫུན་དང་ལེགས་ཉེས་མི་དཔྱོད་ པར། མི་ཡི་ལོ་རྒྱུས་ལྷ་སྒྲུང་དུ་བསྒྱུར་ཞིང་། ལམ་ལུགས་ལྷ་ཡི་སྲོལ་དུ་ སྒོམ་ནས་དག་སྣང་གི་བསྟོད་པ་འབྲི་བ་ལས་དྲང་བདེན་གྱིས་མི་སྐད་སྨྲ་མཁན་ཞིག་གཞི་ནས་བྲལ། དེ་དག་ནི་དུང་ཞེན་གྱི་རླབ་རྒྱུན་འཐུག་ པོའི་གནས་ལུགས་དང་། བདེན་དོན་མི་རྩི་བའི་ངོ་བསྟོད་བྱེད་མཁན་ རྐྱང་རྐྱང་རེད། རྩོམ་ལ་འཇུག་དོན་ནི་བདེན་པ་སྐྱོང་ཞིང་། རྫུན་པ་ གཏོར་བའི་ཕྱིར་དུ་ཡིན་པས། བདེན་པ་དང་གནས་ལུགས་ལ་འགལ་ བའི་མཁས་པ་སུ་ཡི་གསུང་ཡིན་ཡང་དག་སྣང་སྒོམ་རྒྱུ་མིན་ལ། བདེན་ པ་དང་གནས་ལུགས་ཡོད་པའི་མུ་སྟེགས་པའི་ལམ་ལུགས་ཡིན་ཡང་ཚུར་ ལེན་བྱེད་པའི་སྙིང་སྟོབས་དང་། ངན་པའི་བྱ་བ་ལྷ་ཡི་སྲོལ་དུ་འདོད་ ཀྱང་མི་དད་ལ། འཚོ་གནས་ཀྱི་ཁོར་ཡུག་བདེ་སྐྱིད་ལྡན་པ་དང་། རང་དབང་ ཡོད་པ་ཞིག་ཡོངས་ཕྱིར་གནས་བབས་གང་ལའང་མ་འཛེམས་པར་དྲང་ བདེན་གྱིས་ཡང་དག་པའི་ཐབས་ལམ་འཚོལ་བའི་ཕྱིར་དུའོ།། འགན་འཁྲི་མེད་པའི་རྩོམ་ལ་འཇུག་མཁན་གྱིས་ད་ལྟའི་སྤྱི་ཚོགས་ཀྱི་གནས་ བབས་དང་ཁ་བྲལ་ཞིང་། འདས་སོང་ལོ་རྒྱུས་ཀྱི་སྟོང་འདང་འབྲི་ཞིང་། འོལ་ ཚོད་ཀྱིས་བསྟོད་དེ་ལྷ་རུ་གཏོང་བ་དང་། རང་འདོད་ཀྱིས་སྨད་དེ་ འདྲེ་རུའང་བསྒྱུར་བཞིན་འདུག་ལ། མི་ཡི་ལོ་རྒྱུས་ལྷ་སྒྲུང་དུ་བསྒྱུར་ ཞིང་། མི་ཡི་རྒྱུན་ཤེས་རླུང་ལ་བསྐུར་ཏེ། སྤྱོད་པ་འཁྱར་འཁྱོལ་དང་།  ལམ་ལུགས་ཡ་ཡོ་ཞིག་ལ་མེས་པོ་ལྷ་ཡིས་སྲོལ་ཆེན་པོར་བསྔགས་ཤིང་། ཨུ་ཚུགས་ཀྱིས་བསྐྱོངས་བཞིན་ཡོད་པར་མ་ཟད། དོན་དམ་དུ་གནས་ ལུགས་དང་བདེན་དོན་ཡོད་པའི་མི་སྐད་རྣལ་མ་ཞིག་བཤད་མ་མྱོང་ལ།  མི་བུ་སྒེར་གྱི་འདུ་ཤེས་ལྡན་ཞིང་སྒལ་ཚིགས་ཅན་གྱི་མི་བུ་ངོ་མ་ཞིག་བྱུང་ མ་མྱོང་བ་རེད། ལྷག་ཏུ་མི་སྐད་ངོ་མའི་རྩོམ་ཡིག་ཞིག་དེ་བས་འབྲི་མ་ མྱོང་ངོ་། ། ང་དང་བསམ་བློ་གཅིག་པའི་སྤུན་ཟླ་ཚོ། ང་དང་ཁ་ ཕྱོགས་གཅིག་པའི་སྨྱུག་ཐོགས་ཀུན། ང་དང་མདུན་ལམ་གཅིག་པའི་ རིགས་མཐུན་དག ང་ཚོའི་བདེན་པ་འཚོལ་ཞིང་གནས་ལུགས་སྐྱོང་ བཞིན་མི་སྐད་ངོ་མའི་རྩོམ་ཡིག་འབྲི ། ༢༠༡༡/༣/༨